L’aparcament de la plaça de Vicente Barberà ja és de titularitat municipal
31 de març de 2023

• Les 126 places disponibles han sigut assignades per sorteig

Manises 31 de març de 2023. L’aparcament de la plaça de Vicente Barberà ja és de titularitat municipal, després que l’Ajuntament haja pogut finalitzar un llarg procés per a revertir la concessió. Les 126 places d’aparcament han sigut assignades per sorteig, de forma totalment objectiva i aleatòria i ja funciona a ple rendiment en règim de lloguer des de principis de març.

L’aparcament públic es va construir l’any 2004 i es va adjudicar en aquell moment la gestió del servei a l’empresa Mertre S.A., la qual actualment es troba en concurs de creditors. Després de la tramitació del corresponent expedient administratiu, l’Ajuntament va aprovar en sessió plenària resoldre eixa adjudicació i s’ha fet càrrec de la gestió directa del servei.

“Es tracta d’una municipalització d’un servei que beneficiarà a la ciutadania de Manises, com ja va ocórrer amb el pàrquing de Sant Caietà al barri del Carmen” ha destacat el regidor de Patrimoni de l’Ajuntament de Manises, Àngel Mora. “Amb aquesta actuació donem resposta al problema d’aparcament que tants veïns i veïnes de la localitat reclamen i, sobretot, a preus accessibles i populars”, ha afegit Mora.

L’aparcament públic compta amb un total de 126 llocs, 122 per a automòbils, amb un preu de 37,99 euros al mes, també 4 per a automòbils de persones amb diversitat funcional i 6 per a motocicletes, per 19,54 euros mensuals. A més a més, comptarà amb 24 places en rotació en un futur.

Aquestes places d’aparcament es van assignar per sorteig al mes de gener de 2023 a l’ajuntament de manera informàtica davant del secretari general de l’entitat, que en va donar fe. Pròximament, està previst que s’escometen obres de manteniment i millora en aquest pàrquing de Manises.